મેઘનું માન-સન્માન આકાશના ઓવારે કયા કારણે અને સાગરનું સ્થાન પૃથ્વીના પાટલે કયા કારણે? આ સવાલનું સમાધાન શોધવાનો પ્રયાસ થાય તો સંસ્કૃત-સુભાષિતોના અભ્યાસી વિચારકણ વિદ્વાનોને કદાચ દાતાની દિવ્યતા અને યાચકની લઘુતા સૂચક એવો જવાબ જડી આવે કે મેઘ જળદાતા છે એથી એને આકાશના ઓવારે સ્થાનમાન મળે છે અને યાચક સાગર જેવો સંગ્રહશીલ હોવાના કારણે જ એને પૃથ્વીના પાટલે સ્થાન પ્રાપ્ત થાય છે. બંનેની પાસે જળનો ભરપૂર ભંડાર વિદ્યમાન હોવા છતાં એક ઉદાર છે, બીજો કૃપણ છે. આવા ગુણ-દોષના કારણે જ મેઘનું માનભર્યું સ્થાન આકાશમાં છે, જ્યારે સાગરને પૃથ્વીના પાટલે પડ્યા રહેવું પડે છે.